b'\n_START_ARTICLE_\nTan\xc4\x8d\xc3\xadk vz. 33\n_START_SECTION_\nAjalugu\n_START_PARAGRAPH_\nT\xc5\xa1ehhoslovakkia armee ostis kolm Carden-Loyd Mark VI tanketti koos litsentsiga nende tootmiseks 1930. aastal. \xc4\x8ceskomoravsk\xc3\xa1 Kolben-Dan\xc4\x9bk (\xc4\x8cKD) ehitas samal aastal neli koopiat protot\xc3\xbc\xc3\xbcpidena. Carden-Loyd tankette katsetati s\xc3\xbcgiseste man\xc3\xb6\xc3\xb6vrite k\xc3\xa4igus ja leiti mitu probleemi: meeskonnaliikmetel oli l\xc3\xa4bi kitsast vaatluspilude v\xc3\xa4ga v\xc3\xa4ike vaatev\xc3\xa4li, kuulipilduja laskesektor oli v\xc3\xa4ga kitsas ja meeskonnal oli raskusi omavahel suhtlemisega. Lisaks olid tanketid liiga n\xc3\xb5rga mootoriga, aeglased ja l\xc3\xa4ksid tihti rikki. \xc3\x9cks protot\xc3\xbc\xc3\xbcp ehitati nende vigade k\xc3\xb5rvaldamist silmas pidades \xc3\xbcmber. K\xc3\xb5igis suundades lisati t\xc3\xa4iendavaid vaatluspilusid, tanketi sisemist laskemoonavaru suurendati ja kuulipilduja laskesektorit suurendati 60 kraadini. \xc3\x9cmberehitatud protot\xc3\xbc\xc3\xbcpi testiti 1931\xe2\x80\x931932 ja viidi sisse veel muudatusi. Soomuse paksust k\xc3\xbclgedel suurendati 6 millimeetrist 8 millimeetrini ja esik\xc3\xbcljel 9 millimeetrist 12 millimeetrini. Juhile lisati fikseeritud asendis kuulipilduja. Veel kaks protot\xc3\xbc\xc3\xbcpi ehitati samal moel \xc3\xbcmber ja k\xc3\xb5ik kolm v\xc3\xb5eti s\xc3\xb5jav\xc3\xa4e poolt 17. oktoobril 1933 vastu. Viimane protot\xc3\xbc\xc3\xbcp anti l\xc3\xb5puks Iraani \xc5\xa1ahhile. Tellimus 70 masinale esitati 19. aprillil 1933 ja k\xc3\xb5ik masinad anti \xc3\xbcle 1934. aasta oktoobriks.\n_START_SECTION_\nKirjeldus\n_START_PARAGRAPH_\nTan\xc4\x8d\xc3\xadk vz. 33 raam oli valmistatud terasest vinkelraudadest ja soomus kinnitati raamile neetidega. Juht istus paremal ja tal oli 300\xc3\x97125 mm vaatlusava, mida kaitsesid 50 mm kuulikindel klaas ja soomusluuk, milles oli 2 mm pilu. Laskur istus vasakul ja tal oli kaks korda v\xc3\xa4iksem vaatlusava. Sarnaseid vaatlusavasid paiknes ka k\xc3\xbclgedel ja taga. Laskuri kuulipilduja ZB vz. 26 paiknes laskuri ees sf\xc3\xa4\xc3\xa4rilises laskepesas. Juhi samat\xc3\xbc\xc3\xbcbiline kuulipilduja oli fikseeritud ja sellest sai lasta Bowdeni kaabli abil. Tanketis oli kuulipildujate jaoks 2600 padrunit._NEWLINE_Esisoomus oli 12 mm, k\xc3\xbclgsoomus 8 mm, lael ja p\xc3\xb5hja all oli soomus 6 mm paks. Seda peeti piisavaks, et esisoomus peataks soomustl\xc3\xa4bistavad 7,92 mm kuulid 125 meetri kauguselt ja k\xc3\xbclgsoomus 185 meetri kauguselt. Tavalistele kuulidele hinnati soomust l\xc3\xa4bistamatuks suurematelt kaugustelt kui 50 meetrit._NEWLINE_Tanketi mootoriks oli 1,95-liitrine 30-hobuj\xc3\xb5uline (22 kW) 4-silindriline Praga vesijahutusega mootor, mis paiknes meeskonnaruumis. Maksimaalseks kiiruseks saavutas tankett 35 km/h. Vasakul pool mootorit paiknes 50-liitrine k\xc3\xbctusepaak. K\xc3\xa4igukastil oli neli edasi ja \xc3\xbcks tagurpidik\xc3\xa4ik. K\xc3\xa4igukast koos reduktori, diferentsiaali, kardaanide ja piduritega olid p\xc3\xa4rit veoautolt Praga AN._NEWLINE_Vedrustus oli t\xc3\xa4iustatud versioon Carden-Loydi tanketi omast. See koosnes kahest maanteerattast, mis olid omavahel raamiga \xc3\xbchendatud, ja raamid olid omakorda paaride kaupa lehtvedrudega \xc3\xbchendatud kandevankriks, kummalgi k\xc3\xbcljel \xc3\xbcks. Roomik avaldas maapinnale r\xc3\xb5hku k\xc3\xb5igest 0,5 kg/cm\xc2\xb2. Tankett suutis \xc3\xbcletada 1,2 meetri laiusi kraave, poole meetri k\xc3\xb5rgusi takistusi ja l\xc3\xa4bida 40 sentimeetri s\xc3\xbcgavusi veetakistusi.\n_START_SECTION_\nT\xc5\xa1ehhoslovakkia\n_START_PARAGRAPH_\nS\xc3\xbcgisman\xc3\xb6\xc3\xb6vrid 1934. aastal kinnitasid paljude s\xc3\xb5jav\xc3\xa4elaste kahtlusi masina suhtes. Laskuril oli raskusi kuulipilduja hoidmisega suurematel kiirustel kui 10 kilomeetrit tunnis ega suutnud seda \xc3\xbcldse korralikult sihtida. Juht ei saanud samal ajal s\xc3\xb5ita ja lasta. Tanketi maastikul\xc3\xa4bivus oli vilets ja see ei k\xc3\xb5lvanud luuremasinaks, kuna meeskond n\xc3\xa4gi suletud masinast ainult teed. Raadio puudumine muutis r\xc3\xbchma v\xc3\xb5i veel suurema \xc3\xbcksuse tegevuse koordineerimise v\xc3\xb5imatuks. _NEWLINE_Aastatel 1934\xe2\x80\x931936 kasutati neid peamiselt kergetankide asemel, mis polnud veel teenistusse j\xc3\xb5udnud. Hiljem organiseeris s\xc3\xb5jav\xc3\xa4gi neist kolmemasinalised r\xc3\xbchmad ja m\xc3\xa4\xc3\xa4ras need piirialade tugevduseks. Neid r\xc3\xbchmi kasutati palju Konrad Henleini Sudeedisakslaste Partei (Sudetendeutsche Partei ehk SdP) ja Sudetendeutsche Freikorps (sudeedisakslaste paramilitaarsed grupeeringud, keda koolitasid Saksamaal SS-i instruktorid) protestide ja rahutuste mahasurumisel mais ja oktoobris 1938. Neid kasutati ka Poola ja Ungari piiririkkumiste t\xc3\xb5rjumiseks. Tanketid aitasid katta jalav\xc3\xa4e evakueerimist Slovakkiast p\xc3\xa4rast Esimest Viini arbitraa\xc5\xbei 2. novembril 1938.\n_START_SECTION_\nKolmas Riik\n_START_PARAGRAPH_\nSakslaste k\xc3\xa4tte langes 40 tanketti Tan\xc4\x8d\xc3\xadk vz. 33, kui nad T\xc5\xa1ehhoslovakkia okupeerisid. Kuid nende kasutamise kohta andmed puuduvad, mist\xc3\xb5ttu v\xc3\xb5ib oletada, et need kas tehti kiiresti vanarauaks v\xc3\xb5i v\xc3\xb5eti kasutusele \xc3\xb5ppemasinatena.\n_START_SECTION_\nSlovakkia\n_START_PARAGRAPH_\n30 tanketti Tan\xc4\x8d\xc3\xadk vz. 33 moodustasid 1939. aasta keskel \xc3\xbche r\xc3\xbchma Slovakkia armee soomuspataljonis Martin, kuid suunati 1940. aasta jooksul treeningu\xc3\xbcksustesse. M\xc3\xa4ssajad kasutasid neid m\xc3\xb5nev\xc3\xb5rra Slovakkia Rahvusliku \xc3\xbclest\xc3\xb5usu ajal alates 1944. aasta septembrist, kuid nende tegevuse kohta on v\xc3\xa4he andmeid.'